**Informacija o novostih in ukrepih, ki jih prinaša novela Zakona o interventnih ukrepih za odpravo posledic poplav in zemeljskih plazov iz avgusta 2023** **(****ZIUOPZP-A)**

Državni zbor je 10. 11. 2023 sprejel Zakon o spremembah in dopolnitvah Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. 117/23; v nadaljevanju: ZIUOPZP-A), ki je začel veljati 21. 11. 2023.

V nadaljevanju so predstavljene novosti in ukrepi, za izvajanje katerih je pristojna Finančna uprava Republike Slovenije (v nadaljevanju: FURS).

1. **PREDPLAČILA ZA OBNOVO STANOVANJ (3. člen)**

Lastniki stanovanj, katerih stanovanjske enote so poškodovane ali uničene v poplavah in plazovih, bodo pred izplačilom prejeli obvestila o višini predplačila. Obvestila bo odpremil FURS z navadno pošiljko na naslov, ki je vpisan v davčnem registru kot naslov za vročanje.

Seznam upravičencev in višino predplačil vodi Ministrstvo za naravne vire in prostor.

Kot določa zakon, lahko lastniki (prejemniki obvestila) v 5 dneh od prejema obvestila Ministrstvo za naravne vire in prostor seznanijo, da predplačila ne želijo prejeti.

Na osnovi tako dopolnjenih podatkov Ministrstva za naravne vire in prostor o upravičencih bo Finančna uprava RS izvedla plačilo predplačil. Znesek bo nakazan na TRR, ki je vpisan v davčni register upravičenca. Predplačila bodo izplačana v več tranšah, glede na datume prejetih seznamov.

FURS bo na svoji spletni strani objavila informacijo o datumu prejema seznama upravičencev ter roke, ki bodo določeni za izvedbo nadaljnjih opravil povezanih z izplačili predplačil za obnovo stanovanj.

V primeru dodatnih vprašanj, ki so povezana z obnovo po poplavah, predlagamo, da se obrnete na 114, torej telefonsko številko klicnega centra za obnovo po poplavah.

1. **PRISPEVEK IZ NASLOVA DELA NA SOLIDARNOSTNO DELOVNO SOBOTO (10. člen)**

Z 10. členom ZIUOPZP-A se spreminja 101. člen ZIUOPZP, tako da se na novo ureja prispevek iz naslova organizirane solidarnostne delovne sobote, ki jo organizira delodajalec po posvetovanju s sindikatom oziroma svetom delavcev ali delavskim zaupnikom, če tega ni, pa z delavci pri delodajalcu.

S spremembami se določa, da se od plače delavca za opravljeno delo v okviru solidarnostne delovne sobote ne plača dohodnine in obveznih prispevkov za socialno varnost. V Sklad za obnovo Slovenije (v nadaljevanju: sklad) se tako odvede bruto dohodek, ki bi ga delavec prejel za opravljen dan, ni pa več določeno, da v sklad vplača delodajalec enak znesek.

Ker se od dohodka delavca ne obračunajo davki in prispevki, se o njem ne poroča na REK obrazcu, ampak o tem prispevku poroča delodajalec le na obračunu prispevka za sklad. Ta obračun se šteje za obračun davka, ki ga delodajalec predloži davčnemu organu prek portala eDavki, plača pa v desetih dneh po predložitvi obračuna. Ko bo spremenjen obrazec na voljo, bo FURS o tem obvestil zavezance preko portala eDavki.

Zaradi spremembe načina plačevanja prispevka iz naslova opravljene solidarnostne delovne sobote, se z 22. členom ZIUOPZP-A določa prehodna ureditev ukrepa solidarnostne sobote in solidarnostnega prispevka. Če je bila solidarnostna delovna sobota opravljena do uveljavitve tega zakona, se obračunan in plačan prispevek delavca oziroma delodajalca za sklad na podlagi zahtevka delavca oziroma delodajalca, ki se vloži pri FURS, vrne, če je zahtevek vložen najpozneje do 31. decembra 2023. Tako posamezni delavec (kot tudi delodajalec) pa se lahko odloči, da vračila vplačanih sredstev ne bo zahteval. V tem primeru (če zahtevek ne bo vložen do 31. decembra 2023), se za prispevke za sklad na podlagi solidarnostne delovne sobote, opravljene do uveljavitve ZIUOPZP-A, uporablja predhodno veljavna ureditev (101. člen ZIUOPZP, Uradni list RS, št. 95/23).

1. **OBVEZNI SOLIDARNOSTNI PRISPEVEK (11. člen)**

S tem členom se (za nazaj) črta začasni ukrep obračuna in plačila obveznega solidarnostnega prispevka za pravne in fizične osebe, ki je bil določen s 102. členom ZIUOPZP.

1. **VRAČILO POMOČI IZ NASLOVA IZPLAČANIH PLAČ DELAVCEM, KI ODPRAVLJAJO POSLEDICE POPLAV IN PLAZOV PRI DELODAJALCU (16. člen)**

S 16. členom ZIUOPZP-A se določa, da mora delodajalec, ki je pri ZRSZ uveljavil začasni ukrep pravice do povračila izplačanih plač delavcem, ki odpravljajo posledice poplav in plazov pri svojem delodajalcu, obvestiti FURS, če je pri njem ali pri osebah, ki skupaj z upravičencem delujejo kot en subjekt s skupnim virom nadzora v smislu tretjega odstavka 3. člena Priloge I k Uredbi 651/2014/EU ali tretjega odstavka 3. člena Priloge I k Uredbi 2022/2472/EU, od uveljavitve tega zakona v letu 2023 oziroma v naslednjih letih za leto 2023 prišlo do izplačila dobička, nakupov lastnih delnic ali lastnih poslovnih deležev, izplačil nagrad poslovodstvu oziroma dela plač za poslovno uspešnost poslovodstvu. Prejeta sredstva mora vrniti v 30 dneh po vročitvi odločbe, ki jo izda FURS, skupaj z zakonskimi zamudnimi obrestmi po zakonu, ki ureja predpisano obrestno mero zamudnih obresti, ki tečejo od dneva poteka roka za vračilo prejete pomoči do dneva vračila.

**Kako se vloži izjava za vračilo?**

Zavezanec bo izjavo za vračilo prejetih upravičenj vložil preko portala eDavki. Ko bo izjava na voljo, bo FURS o tem obvestil zavezance preko portala eDavki.

**Kdaj je rok za vložitev izjave?**

Rok za vložitev izjave je najpozneje v dveh mesecih po izplačilu dobička, nakupa lastnih delnic ali lastnih poslovnih deležev, izplačila nagrad poslovodstvu oziroma dela plač za poslovno uspešnost poslovodstvu, izplačanih od 21. novembra 2023 oziroma za leto 2023.